לפני הזריחה

עלילה

הסרט מתרחש בקיץ 1994 ברכבת בדרכה לבודפשט. ג'סי (אית'ן הוק) משוחח באקראיות עם סלין (ג'ולי דלפי) עקב מריבה בין בני זוג ששניהם היו עדים לה. ג'סי בדרכו לווינה שמשם הוא יטוס לארצות הברית בעוד שסלין בדרכה לאוניברסיטה בפריז לאחר ביקור אצל סבתה. כאשר הם מגיעים לווינה, ג'סי מציע לסלין לרדת איתו ולבלות איתו את הלילה. הוא טוען שבעוד עשור היא עלולה להצטער על זה שהיא סירבה להצעה כי נישואיה לא יהיו מאושרים. הוא אומר שאם היא תרד איתו היא תבין שהיא לא הפסידה כלום. טיסתו של ג'סי יוצאת בבוקר, ולכן השניים משוטטים ברחובות וינה כדי להעביר את הזמן.
לאחר ביקור בכמה מקומות היסטוריים בעיר, השניים מתנשקים על וינר ריזנראד. הם מתחילים להיפתח אחד לשני, והם מדברים על אהבה, על דת ועל החיים. סלין מספרת שהיא נפרדה מחבר שלה כי האחרון טען שהיא אוהבת אותו יותר מדי. ג'סי גילה לה שלמעשה הוא בא לבקר את חברתו במדריד, אך הם נפרדו. ג'סי החליט לשוב לארצות הברית בטיסה זולה, והוא קנה כרטיס רכבת סובב אירופה.
כאשר השניים עוברים ליד הדנובה, ניגש לעברם אדם המציע לכתוב להם שיר עם איזה מילה שהם יבחרו. הם בוחרים את המילה "מילקשייק", ולאחר קבלת השיר הם מוקסמים ממנו. מאוחר יותר הם יושבים בבית קפה וינאי ששם הם משחקים משחק שבו כל אחד מתקשר לחבר ומביים שיחה לא אמיתית. סלין מגלה לחברתה שהיא הייתה מוכנה לרדת עם ג'סי מרכבת לפני שהוא אפילו ביקש, וג'סי חושף שלאחר שהוא נפרד מחברתו הוא רק רצה לברוח מחייו.
ככל שהזמן עובר הקשר בין השניים מתהדק. אולם הם מודעים לעובדה שככל הנראה הם לא ישובו להיפגש, ולכן עליהם לעשות את המירב ביחד. לאחר רמז שהיה ביניהם מפגש מיני, ג'סי אומר לסלין שהוא היה מעדיף להתחתן איתה מאשר לא לראות אותה יותר לעולם. למחרת השניים נפרדים בתחנת רכבת. הם מחליטים לא להחליף פרטים כדי ליצור קשר, אלא להיפגש באותו מקום בעוד שישה חודשים.

קבלה

הסרט השתתף בפסטיבל הסרטים הבינלאומי בברלין, שם ריצ'רד לינקלייטר זכה בפרס דב הכסף לבמאי הטוב ביותר. הסרט זכה לביקורות חיוביות עם ציון של 100% מהאתר "Rotten Tomatoes". מבקרים רבים וביניהם רוג'ר איברט וג'נט מאסלין היללו את הסרט.
מבקר הקולנוע ג'יימס ברנרדינלי הגדיר את הסרט כסרט הרומנטי הטוב ביותר בכל הזמנים. המגזין "אנטרטיינמנט ויקלי" דירג אותו במקום ה-25 ברשימת עשרים וחמישה הסרטים הרומנטיים המודרניים הטובים ביותר. בשנת 2008, המגזין "אמפייר" דירג את הסרט ברשימת 200 הסרטים הטובים ביותר בכל הזמנים.
בשבוע הראשון לצאתו של הסרט הוא הכניס כ-1.4 מיליון דולר ברחבי 363 אולמות קולנוע בלבד. בסיכום הכנסותיו, הסרט צבר כ-5.5 מיליון דולר, פי שניים יותר מתקציבו.

הפקה

ההשראה לסרט הגיעה מאישה שריצ'דרד לינקלייטר פגש בחנות צעצועים בפילדלפיה בשנת 1989. הם הסתובבו יחדיו ברחבי העיר, ושוחחו עד אמצע הלילה. בתסריט המקורי, זהותם של שני האנשים ושל העיר בה הם בילו נשארה מעורפלת.
בגלל שעיקרו של הסרט הוא דיאלוג בין גבר לאישה, לינקלייטר החליט שחשוב לצרף גם אישה לתהליך הכתיבה. הוא בחר את קים קאריזן, שהופיעה בתפקידים קטנים בשניים מסרטיו הקודמים, בטלנים בטקסס וטריפ נעורים. לינקלייטר אמר שהוא אהב את "הדרך שבה הראש שלה עבד - זרם קבוע של רעיונות בטוחים וחכמים". לינקלייטר וקאריזן דיברו על הרעיון של הסרט והדמויות במשך זמן רב. הוא רצה לחקור "את הצד של מערכות היחסים בחיים ולגלות שני אנשים עם אנונימיות מוחלטת שמנסים לגלות מי הם באמת". הוא החליט למקם את ג'סי וסלין במדינה זרה בגלל ש"כשאתה מטייל אתה הרבה יותר פתוח לחוויות מחוץ לשטח הרגיל שלך". הוא וקאריזן עבדו הרבה על המתווה של הסרט, ואת התסריט עצמו כתבו תוך 11 ימים.
לינקלייטר התקשה למצוא את השחקנים המתאימים לתפקיד, ותהליך הליהוק נמשך תשעה חודשים. כשהוא שקל ללהק את איתן הוק לראשונה, הוא נראה לו צעיר מדי לתפקיד. מאוחר יותר הוא ראה אותו מופיע במחזה בניו יורק ושינה את דעתו לאחר ששניהם שוחחו. לתפקיד סלין, לינקלייטר פגש את ג'ולי דלפי וחיבב את האישיות שלה. אחרי שנערכה הקראה סופית, לינקלייטר ידע שהוק ודלפי מתאימים לתפקידיהם. לאחר שהם הסכימו להשתתף, הוק ודלפי נסעו לאוסטין ודיברו עם לינקלייטר וקאריזן במשך כמה ימים. ב-2016 דלפי סיפרה בראיון: "אית'ן ואני שכתבנו למעשה את כל התסריט. היה תסריט מקורי, אבל הוא לא היה רומנטי במיוחד, תאמינו או לא. היו בו בעיקר הרבה דיבורים במקום רומנטיקה. ריצ'רד שכר אותנו כי הוא ידע שאנחנו כותבים והוא רצה שנביא את הרומנטיקה לסרט. אנחנו הבאנו את הרעיונות הרומנטיים האלה, וכך כתבתי משהו שבאמת הופק לאחר מכן, מבלי שקיבלתי על כך קרדיט. אבל אם הייתי כותבת את לפני הזריחה והייתי מקבלת על כך קרדיט אני בספק אם הסרט היה זוכה למימון".
למרות שדלפי והוק לא קיבלו קרדיט על כתיבת התסריט, הם קיבלו קרדיט על כתיבת סרטי ההמשך.